钦定古今图书集成/明伦汇编/官常典/第787卷 > 高赋
## 钦定古今图书集成/明伦汇编/官常典/第787卷 > 高赋

按《宋史》本传，“赋字正臣，中山人。以父任为右班殿直，
复举进士，改奉礼郎，四迁太常博士，历知真定县，通
判剑邢石州、成德军。知衢州，俗尚巫鬼，民毛氏、柴氏
二十馀家，世蓄蛊毒，值闰岁，害人尤多，与人忿争辄
毒之。赋悉擒治伏辜，蛊患遂绝。徙唐州。州田经百年，
旷不栟，前守赵尚宽菑垦不遗力，而榛莽者尚多。赋”
继其后，益募两河流民，计口给田，使耕作陂堰四十
四，再满再留，比其去田，增辟三万一千三百馀顷，户
增万一千三百八十，岁益税二万二千二百五十七。
玺书褒谕，宣布治状，以劝天下，两川为立生祠。擢提
点河东刑狱，又加直龙图阁、知沧州程昉欲于境内
开西流河，绕州城而北注三塘泊，赋曰：“沧城近河，岁
增堤防，犹惧奔溢，矧妄有开凿乎？”昉执不从，后功竟
不成。历蔡、潞二州，入同判太常寺，进集贤院学士。在
朝多所建明，尝言：“二府大臣或僦舍委巷，散处京城，
公私非便。宜仿前代丞相府，于端门前列置大第，俾
居之。”又言：“仁宗朝为兖国公主治第，用钱数十万缗。
今有五大长公主，若悉如前比，其费无艺。愿讲求中
制，裁为定式。请诸道提点刑狱司置检法官，庶专平
谳，使民不冤。乞于禁中建阁，绘功臣像，如汉云台、唐
凌烟之制。”言多施行。以通议大夫致仕，退居襄阳，卒年八十四。